Spørsmål til smågruppene uke 9 og 10

Les Luk 19: 1-10

**SAKKEUS**

*1 Han kom inn i Jeriko og dro gjennom byen. 2 Der var det en mann som het Sakkeus. Han var overtoller og svært rik. 3 Han ville gjerne se hvem Jesus var, men han kunne ikke komme til for folkemengden, for han var liten av vekst. 4 Da løp han i forveien og klatret opp i et morbærtre for å få se ham på et sted hvor han måtte komme forbi. 5 Og da Jesus kom dit, så han opp og sa til ham: «Sakkeus, skynd deg og kom ned! For i dag må jeg ta inn hos deg.» 6 Han skyndte seg da ned og tok imot ham med glede. 7 Men alle som så det, murret og sa: «Han har tatt inn hos en syndig mann.» 8 Men Sakkeus sto fram og sa til Herren: «Herre, halvparten av alt jeg eier, gir jeg til de fattige, og har jeg presset penger av noen, skal de få firedobbelt igjen.» 9 Da sa Jesus til ham: «I dag er frelse kommet til dette huset, for også han er en Abrahams sønn. 10 For Menneskesønnen er kommet for å lete etter de bortkomne og berge dem.»*

* Hva legger du spesielt merke til i teksten og hvorfor? Snakk gjerne om hvilke tanker teksten skaper.
* Hva vil det si å ta imot Jesus inn i huset vårt og i livet vårt? Gjør vi det med glede?

Ann Christin snakket om at vi alle har forskjellige hindringer, noe som kan gjøre det vanskelig for oss å invitere Jesus til å bli Herre i livet vårt. Vi kjemper mellom en lengsel og en motstand mot Gud. Hun siterer Magnus Malm som skriver: *«Vi aner at Gud er god, men vi mistenker at han ikke er det»*

* Snakk gjerne om hva disse hindringene kan være i vårt eget liv.
* Tørr vi å stole på Jesus?
* Hvorfor reagerer de rundt på at Jesus besøker Sakkeus? Kan vi kjenne oss igjen i dette?
* Hva tror du Jesus mener når han sier: «Menneskesønnen er kommet for å lete etter de bortkomne og berge dem»?
* Sakkeus sin respons på møtet med Jesus er å gi halvparten av alt han eier til de fattige og firedobbelt tilbake til de han har presset penger av. Hva tenker du om denne responsen?

Les gjerne Ef. 2:8-9 til slutt: «For av nåde er dere frelst…»